**Υλοποίηση Πολιτιστικού Προγράμματος με τίτλο “Το «Κολωνάκι» της Λάρισας: Αποτύπωση και Διατήρηση της Αρχιτεκτονικής Κληρονομιάς μιας Συνοικίας του Παρελθόντος”**

Κατά τη διάρκεια της φετινής σχολικής χρονιάς, υλοποιήθηκε στο 4ο ΕΠΑΛ Λάρισας πολιτιστικό πρόγραμμα με τίτλο: “Το «Κολωνάκι» της Λάρισας: Αποτύπωση και Διατήρηση της Αρχιτεκτονικής Κληρονομιάς μιας Συνοικίας του Παρελθόντος”.

Ο κύριος στόχος του προγράμματος ήταν η διαθεματική προσέγγιση ζητημάτων Τοπικής Ιστορίας και η ενεργή συμμετοχή των μαθητών στη διατήρηση της πολιτιστικής φυσιογνωμίας του τόπου τους.

Η περιοχή της Λάρισας που αποτέλεσε αντικείμενο διερεύνησης φέρει την ανεπίσημη – πλην καθιερωμένη προφορικά μεταξύ των κατοίκων – ονομασία “Κολωνάκι”, χωρίς αυτή να έχει ενταχθεί στο επίσημο πολεοδομικό σχέδιο της πόλης.

Η αναφορά στο “Κολωνάκι” της Αθήνας δεν είναι τυχαία, καθώς η περιοχή της Λάρισας έλαβε την προσωνυμία αυτή λόγω της γειτνίασής της με τα Βασιλικά Ανάκτορα της πόλης, τα οποία βρισκόταν στον χώρο του σημερινού Δημοτικού Ωδείου.

Η συνοικία αυτή περικλείεται από τις οδούς Ολύμπου, Νιρβάνα, Ερυθρού Σταυρού και 31ης Αυγούστου, συμπεριλαμβανομένων και των καθέτων οδών Λορέντζου Μαβίλη, Παπαδιαμάντη και Αλέξανδρου Ελλαδίου. Στο παρελθόν, φιλοξενούσε ορισμένα από τα ομορφότερα νεοκλασικά σπίτια της Λάρισας, μερικά εκ των οποίων διατηρούνται έως και σήμερα.

Στο πλαίσιο του προγράμματος:

• Οι μαθητές/τριες συνεργάστηκαν με τοπικούς φορείς και ενημερώθηκαν για την ιστορική και κοινωνική ταυτότητα της περιοχής.

• Οι μαθητές της Β΄ και Γ΄ τάξης του τομέα Δομικών Έργων αποτύπωσαν επιλεγμένα κτίρια σε ψηφιακό χάρτη της συνοικίας.

• Πραγματοποιήθηκε σχεδιαστική αποτύπωση των όψεων ορισμένων κατοικιών, τόσο με την παραδοσιακή μέθοδο (σε κόλλες Schoeller με χρήση σχεδιαστικών εργαλείων), όσο και με τη χρήση του λογισμικού AutoCAD.

• Παράλληλα, πραγματοποιήθηκε φωτογραφική καταγραφή των κατοικιών, δίνοντας έμφαση σε χαρακτηριστικά όπως οι όψεις, τα αρχιτεκτονικά στοιχεία και η σχέση τους με το φυσικό και δομημένο περιβάλλον.

Επιπλέον, οι μαθητές αναζήτησαν και επέλεξαν κατοικίες με ιδιαίτερο αρχιτεκτονικό ενδιαφέρον, αξιολογώντας παραμέτρους όπως η μορφολογία, τα κατασκευαστικά χαρακτηριστικά και η ένταξή τους στον σύγχρονο αστικό ιστό.

Θα θέλαμε να ευχαριστήσουμε θερμά:

• Τη Φωτοθήκη Λάρισας και ιδιαιτέρως το μέλος της, κ. Κυριάκο Θωμά,

• Την κ. Σιτρά Αγγελική,  κάτοικο της περιοχής,  για τις πολύτιμες πληροφορίες και τη συμβολή τους στο έργο μας.

Το πρόγραμμά μας υλοποιήθηκε από τους/τις μαθητές/τριες των τμημάτων:

Β΄ και Γ΄ Δομικών Έργων, Β΄ Εφαρμοσμένων Τεχνών, υπό την καθοδήγηση των εκπαιδευτικών: Νάρη Μαρίας, Θεμελίδου Αικατερίνης και  Δρακότη Κυριακής.

Περισσότερες πληροφορίες στο βίντεο:

<https://drive.google.com/file/d/1A8tSIQ-KiLmrXoJ4UB5NB_JeIKhFLiGP/view?usp=sharing>